На основу члана 8. став 1. Закона о Народној скупштини („Службени гласник РС“, број 9/10),

Народна скупштина Републике Србије, на седници Четрнаестог ванредног заседања у Дванаестом сазиву, одржаној 23. септембра 2021. године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О УСВАЈАЊУ КОДЕКСА ПОНАШАЊА НАРОДНИХ ПОСЛАНИКА**

1. Усваја се Одлука о изменама и допунама Кодекса понашања народних посланика, која је саставни део ове одлуке.

2. Ова одлука ступа на снагу наредног дана од дана објављивања у „Службеном гласнику Републике Србије“.

РС број 55

У Београду, 23. септембра 2021. године

**НАРОДНА СКУПШТИНА РЕПУБЛИКЕ СРБИЈЕ**

 ПРЕДСЕДНИК

 Ивицa Дачић

**ИЗМЕНЕ И ДОПУНЕ КОДЕКСА ПОНАШАЊА НАРОДНИХ ПОСЛАНИКА**

**Члан 1.**

У Одлуци о усвајању Кодекса понашања народних посланика („Службени гласник РС“, број 156/20), члан 23. мења се и гласи:

„Комисија:

1. доноси Водич за примену Кодекса (у даљем тексту: Водич) у року од 15 дана од дана образовања Комисије;

2) врши поверљиво саветовање народних посланика у вези са применом Кодекса;

3) организује и спроводи обуке народних посланика о примени Кодекса;

4) даје мишљење о повреди Кодекса.

Чланови Комисије не могу бити народни посланици, изабрана, постављена и именована лица, нити чланови политичке странке.

Народна скупштина бира Комисију која броји пет чланова, на период од пет година, без могућности реизбора.“

**Члан 2.**

После члана 23. додају се нови чланови:

„Члан 23а

Комисију чине три представника факултетског наставног особља који су на основним или мастер студијама ангажовани или су били ангажовани из области етике, морала или моралног развоја и два државна службеника запослена у Служби Народне скупштине (у даљем тексту: Служба).

Комисија бира председника из реда представника факултетског наставног особља.

Члан 23б

Кандидате из реда факултетског наставног особља предлажу:Филозофски факултет Универзитета у Београду, Новом Саду, Нишу, Приштини са привременим седиштем у Косовској Митровици и Државни факултет у Новом Пазару - Департман за филозофију.

Факултети из става 1. овог члана предлажу по једног кандидата.

Избор кандидата врши тело састављено од три члана одбора Народне скупштине у чијем делокругу рада је образовање и наука.

Члан 23в

Критеријум за избор чланова Комисије из реда факултетског наставног особља је број бодова импакт фактора (h-index са Google Academic-a) из области етике, морала или моралног развоја, које факултети, уз биографију кандидата, достављају телу из члана 23б став 3.

Прва три кандидата са највећим бројем бодова импакт фактора (h-index са Google Academic-a) предлажу се за чланове Комисије.

Тело из члана 23б став 3. доставља предлог кандидата за избор за члана Комисије Одбору за административно-буџетска и мандатно-имунитетска питања (у даљем тексту: Одбор).

Члан 23г

Кандидовање за члана Комисије из реда државних службеника у Служби обавља се путем интерног позива.

Избор кандидата врши тело састављено од три члана из реда државних службеника на положају у Служби, које одређује генерални секретар Народне скупштине (у даљем тексту: генерални секретар).

Члан 23д

Кандидат за члана Комисије из реда државних службеника у Служби мора да испуњава следеће услове:

-да поседује високо образовање из области друштвено-хуманистичких наука;

-да има најмање звање самосталног саветника.

Прва два кандидата са највећим бројем бодова постигнутим на тесту знања из области етике и интегритета предлажу се за чланове Комисије.

Тело из члана 23г став 2. доставља предлог за избор за члана Комисије Одбору.

Члан 23ђ

 Народна скупштина доноси одлуку о образовању Комисије на предлог Одбора.

Члан 23е

Мандат члана Комисије престаје: истеком времена на које је изабран, смрћу, подношењем оставке Народној скупштини у писаној форми у ком случају мандат члана Комисије престаје даном достављања оставке, из разлога наведених у члану 23. став 2. и разрешењем.

Тело које врши избор кандидата за члана Комисије је дужно да три месеца пре истека мандата члана Комисије, отпочне поступак за избор члана Комисије.

Ако функција члана Комисије престане пре истека времена на које је биран, тело које врши избор кандидата за члана Комисије, је дужно да у року од 30 дана од дана наступања случаја из става 1. овог члана отпочне поступак за избор члана Комисије.

Мандат новоизабраног члана траје до истека мандата Комисије.

Члан 23ж

Члан Комисије се разрешава ако несавесно врши функцију члана Комисије, нарушава углед или политичку непристрасност Комисије, ако буде осуђен за кривично дело које га чини недостојним функције члана Комисије или без основаног разлога одбије да обавља дужност члана Комисије.

Поступак из става 1. овог члана покреће се на предлог председника Комисије или најмање три члана Комисије.

Комисија може да удаљи са функције члана против кога се води поступак у коме се утврђује да ли постоје разлози за његово разрешење.

Комисија по спроведеном поступку, доноси одлуку да су се стекли услови за разрешење члана Комисије коју доставља Одбору.

Народна скупштина доноси одлуку о разрешењу члана Комисије, на предлог Одбора.

Члан 23з

Комисија доноси правила о раду.

Комисија има секретара кога одређује генерални секретар.

Чланови Комисије и секретар примају накнаду за рад у висини коју одреди Одбор.“

**Члан 3.**

У члану 27. став 1. речи: „за административно-буџетска и мандатно-имунитетска питања (у даљем тексту: Одбор)“ бришу се.

**Члан 4.**

У члану 28. после става 4. додаје се нови став 5. који гласи:

„Одбор је дужан да одмах по пријему пријаве примерак достави и Комисији.“

Досадашњи ст. 5-10. постају ст. 6-11.

**Члан 5.**

Члан 30. мења се и гласи:

„Одбор доноси одлуку о повреди Кодекса, уколико се утврди постојање повреде одредби Кодекса и изриче прописану меру.

Пре доношења одлуке о повреди Кодекса, Одбор прибавља мишљење Комисије.

Мишљење Комисије о повреди Кодекса није обавезујуће за Одбор.

Мишљење Комисије о повреди Кодекса се објављује на интернет страници Народне скупштине.

У случају да је против председника Одбора поднета пријава о повреди Кодекса, седницу води и у раду и одлучивању учествује заменик председника Одбора.

У случају да је против члана Одбора поднета пријава о повреди Кодекса, на седници на којој се разматра пријава о повреди Кодекса, у раду и одлучивању учествује његов заменик.

У случају да је против заменика члана Одбора поднета пријава о повреди Кодекса, на седници на којој се разматра пријава о повреди Кодекса, у раду и одлучивању учествује члан Одбора чији је заменик народни посланик против кога је поднета пријава.

Одбор је обавезан да одлучи у року од 30 дана од дана подношења пријаве.

Одлука Одбора је коначна.“.

**Члан 6.**

У члану 31. после става 2. додају се нови ст. 3-6. који гласе:

„На основу мере из става 1. овог члана, Одбор изриче новчану казну.

Народни посланик коме је изречена опомена, кажњава се новчаном казном у висини 10% основне плате народног посланика.

Народни посланик коме је изречена јавна опомена, кажњава се новчаном казном у висини 50% основне плате народног посланика.

Казна из ст. 4. и 5. овог члана извршава се на начин предвиђен Пословником Народне скупштине.“

**Члан 7.**

У члану 34. став 2. речи: „јавних функционера,'' замењују се речима: „народних посланика,“.